Slökkvistarf stendur enn yfir í stóru flutningaskipi nærri eyjunni Vinja úti fyrir Gautaborg í Svíþjóð. Eldurinn kom upp í timbri upp úr hádegi í gær. Sautján eru í áhöfn skipsins sem er enn um borð.
Eldurinn kviknaði í timburfarmi á þilfari skipsins, sem heitir Almirante Storni, er hundrað sjötíu og sjö metra langt og siglir undir líberískum fána. Slökkvistarf er langt komið og sænska ríkissjónvarpið, SVT, greinir frá því að tekist hafi að koma í veg fyrir frekari útbreiðslu eldsins. Bátar frá Svíþjóð, Danmörku, Færeyjum og víðar eru á vettvangi og sprauta vatni á skipið. Þá eru slökkviliðsmenn um borð. Eldurinn logar aðeins í timbrinu og hefur ekki breiðst út víðar um skipið. Enginn hefur slasast og áhöfnin, sem er í eru sautján manns, heldur til í skuti skipsins. Skipstjórinn hefur ekki viljað að hún verði flutt í land en þyrlur eru til taks berist beiðni þess efnis. Vonast er til að hægt verði að hefja rannsókn á upptökum eldsins í dag.